魏了翁
送秦秘监以显谟知潼川
杜侯归未几，又送秦侯归。
锦衣赫相望，里闬生光辉。
仅存二三士，去意不可羁。
王张屡乞身，余亦五请祠。
岂不明主恋，去就各有宜。
昔岁语杜侯，志得官无卑。
近忽省前误，热突无寒煤。
君门天九重，赤子命一丝。
诗书谩胀腹，字字不适时。
俯瞰大江流，仰看苍云移。
悠悠未有届，蹙蹙安所驰。
吴天岂民憎，翻覆不可期。
原随力所逮，必以诚求之。
求之有弗得，况忍相瘠肥。
临分重回首，吾匪怀吾私。